PTT ตั้งเป้าขยายธุรกิจพลาสติกชีวภาพเป็น 2%ของรายได้ปี 63 ลงทุน 4 หมื่นลบ
PTT ตั้งเป้าขยายธุรกิจพลาสติกชีวภาพเป็น 2% ของรายได้ปีภายในปี 63 งบลงทุน 4 หมื่นลบ.
14 ธ.ค. 2558

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า ปตท. ได้กำหนดให้การพัฒนาธุรกิจพลาสติกชีวภาพเป็นส่วนหนึ่งในกลยุทธ์ขององค์กรตั้งแต่ปี 2555 สอดคล้องกับแผนแม่บทกลยุทธ์ความยั่งยืนของกลุ่ม ปตท. ที่กำหนดขึ้นเป็นแนวทางการดำเนินงานตามทิศทางสู่ความยั่งยืน เพื่อให้องค์กรเติบโต ควบคู่ไปกับการดูแลรับผิดชอบสังคมและสิ่งแวดล้อม อีกทั้งยังสอดคล้องกับนโยบายของภาครัฐที่ต้องการส่งเสริมอุตสาหกรรมพลาสติกชีวภาพ ช่วยเพิ่มมูลค่าสินค้าเกษตร ยกระดับรายได้ให้เกษตรกร
โดยกลุ่ม ปตท. มีเป้าหมายขยายธุรกิจพลาสติกชีวภาพให้เป็น 2% ของรายได้ภายในปี 63 โดยจะใช้เงินลงทุนรวมทั้งกลุ่ม ปตท. ประมาณ 40,000 ล้านบาท
สำหรับการจัดงาน PTT Group ONE BioSolution ในครั้งนี้ จัดขึ้นเพื่อแนะนำธุรกิจพลาสติกชีวภาพของกลุ่ม ปตท. ให้เป็นที่รู้จัก รวมไปถึงแบ่งปันและแลกเปลี่ยนความรู้ ความเข้าใจเกี่ยวกับผลิตภัณฑ์พลาสติกชีวภาพ ตลอดจนชี้ให้เห็นโอกาสทางธุรกิจ ที่อาจนำไปสู่การขยายตลาดพลาสติกชีวภาพ เพื่อผลักดันให้ประเทศไทยเป็นศูนย์กลางพลาสติกชีวภาพในระดับโลกต่อไป
นอกจากนี้ ยังมี Green ABS พลาสติกที่มีส่วนประกอบของยางธรรมชาติชนิดแรกของโลก มีคุณสมบัติการรับแรงกระแทกที่ดีเยี่ยม ตลอดจนพลาสติกผสมไม้หรือ Wood Plastics Composite ที่นำไม้ที่เหลือจากอุตสาหกรรมมาเป็นส่วนประกอบ ก่อให้เกิดวัสดุพลาสติกชนิดใหม่ที่มีความทนทาน สามารถนำมาผลิตสินค้าทดแทนการใช้ไม้จริง อีกทั้งยังมีการจัดแสดงการใช้สีที่สกัดจากธรรมชาติในผลิตภัณฑ์พลาสติกหรือ Natural Color ซึ่งเป็นมิตรต่อผู้ใช้และสิ่งแวดล้อมมากขึ้น รวมทั้งยังมีบริการให้คำปรึกษาและแนะนำแนวทางสำหรับผู้ที่สนใจสร้างธุรกิจใหม่ๆ จากพลาสติกชีวภาพอีกด้วย
 
 